এবার বাজেটে আয়কর ও মিউচুয়াল ফান্ডে ছাড় বাড়বে?

ওয়েব ডেস্ক: হাতে আর ১৮ দিন বাকি। আগামী ১ ফেব্রুয়ারি কেন্দ্রীয় বাজেট (Budget) পেশ করবেন অর্থমন্ত্রী নির্মলা সীতারামন (Nirmala Sitharaman)। প্রতিবারের মতো এবার আয়কর (Income Tax) ছাড়ের দিকে তাকিয়ে অনেকেই। ইতিমধ্যে বাজেটের প্রস্তুতির আগে সংশ্লিষ্ট মহলের সঙ্গে বৈঠক করেছেন অর্থমন্ত্রী। তাতে জানা গিয়েছে, অর্থনীতির বিশ্লেষকরা তাঁকে পরামর্শ দিয়েছেন, সাধারণ আয়করের পাশাপাশি মিউচুয়াল ফান্ডেও (Mutual Fund) আয়ে ছাড় বাড়ানো হোক। তাই এই বৃদ্ধির আশায় জল্পনা ছড়িয়েছে। আর্থিক বিশ্লেষকরা মনে করছেন, স্টার্টআপ কোম্পানিগুলিকে সমৃদ্ধশালী করতেও সুযোগ বাড়াতে পারে কেন্দ্রীয় সরকার।

এখন আয়করের ক্ষেত্রে দেশে দুটি কাঠামো চালু হয়। একটি নতুন কর কাঠামো। অন্যটি পুরনো কর কাঠামো। নতুন কর কাঠামোয় ন্যূনতম ছাড় তিন লক্ষ টাকা পর্যন্ত। বাজেটে এই অঙ্ক বাড়তে পারে। তার মানে বছরে তিন লক্ষ টাকার বেশি আয় হলেও আয়করে ছাড় পাওয়া যেতে পারে। এটা হলে বাজার থেকে জিনিস কেনার পরিমাণ বাড়বে। তাতে আসলে জিডিপির সূচক উঠবে।

আরও পড়ুন: ৪ সন্তানের জন্ম দিলেই ১ লাখ টাকা! বিতর্কিত ঘোষণা বোর্ড প্রধানের

মুদ্রাস্ফীতির সঙ্গে তাল রাখতে অনেকে এখন মিউচুয়াল ফান্ড ও স্টক এক্সচেঞ্জে লগ্নি করছেন। এখন এই ক্ষেত্রে বছরে ১ লক্ষ টাকা পর্যন্ত আয়ে ছাড় দেয় সরকার। তা বাড়িয়ে দুই লক্ষের বেশি করার প্রস্তাব দেওয়া হয়েছে।