মা লক্ষ্মী গরিব ও মধ্যবিত্তদের আশীর্বাদ করুক, বাজেটের আগে বাণী প্রধানমন্ত্রীর

ওয়েব ডেস্ক: বিকশিত ভারত, উন্নয়নের গতি বৃদ্ধিই লক্ষ্য বাজেটে। মা লক্ষ্মী গরিব ও মধ্যবিত্তদের আশীর্বাদ করুক। শনিবার তৃতীয় নরেন্দ্র মোদি সরকারের প্রথম পূর্ণাঙ্গ বাজেট পেশ। তার আগে সংসদের বাইরে শুক্রবার এমনই জানালেন প্রধানমন্ত্রী। মূল্যবৃদ্ধি, মুদ্রাস্ফীতিতে নাভিশ্বাস উঠছে দেশবাসীর। ডলারের তুলনায় টাকার দাম তলানিতে। এদিন ফের বিকশিত ভারতের স্বপ্ন ফেরি করলেন প্রধানমন্ত্রী। এবারের বাজেটে কোনও ‘বিদেশি ইন্ধন’ নেই বলেও মন্ত্য করেছেন প্রধানমন্ত্রী। তাতে তিনি কী বলতে চেয়েছন তা নিয়ে জল্পনা ছড়িয়েছে।

এদিন প্রধানমন্ত্রী বলেন, বাজেটের আগে আমি সম্পদ ও উন্নয়নের ভগবান লক্ষ্মীর কাছে মাথা নত করি। প্রার্থনা করি একইভাবে গরিব ও মধ্যবিত্তদের আশীর্বাদ করুক মা লক্ষ্মী। গণতান্ত্রিক দেশ হিসেবে ভারত স্বাধীনতার ৭৫ বছর পূর্ণ করল। এটা গর্বের। দেশ আন্তর্জাতিক স্তরে ভালো অবস্থায় প্রতিষ্ঠিত। এটা তৃতীয়বারের আমার সরকারের প্রথম পূর্ণাঙ্গ বাজেট। আমি নিশ্চিতভাবে বলছি, ভারত ২০৪৭ সালে ১০০ বছর পূর্ণ করছে। সেসময় বিকশিত ভারতের লক্ষ্য পূরণ হবে। এই বাজেট দেশকে নতুন শক্তি জোগাবে ও আশা দেখাবে।

এবারের সংসদের অধিবেশনে গুরুত্বপূর্ণ বিলের কথা উঠে এসেছে মোদির কথায়। মহিলারা যাতে মর্যাদাপূর্ণ জীবন পায় সেকথাও উঠে আসে প্রধানমন্ত্রীর কথায়। এদিন অর্থনৈতিক সমীক্ষা রিপোর্ট পেশ করে এবারের বাজেট অধিবেশনের সূচনা হচ্ছে।